Geen beurtkrag verwag, maar…Argieffoto (Pixabay) Eskom het gesê hy verwag nie dat beurtkrag oor die naweek ingestel sal word nie. Die kragvoorsiener sê egter dit bly steeds moontlik dat beurtkrag op kort kennisgewing toegepas kan word. “Die kragnetwerk is steeds beperk en kwesbaar. Ons gebruik tans noodreserwes om verskaffing aan te vul en sal moontlik op kort kennisgewing beurtkrag moet instel indien die netwerk se prestasie verder agteruitgaan.” Volgens Eskom was onbeplande onderbrekings teen Vrydagmiddag op 11 348 MW terwyl beplande onderbrekings op 4 957 MW was. Die kragvoorsiener het ŉ beroep op gebruikers gedoen om hul elektrisiteitsverbruik te verminder.